Alle barnehager bør ha en viss andel norskspråklige barn, foreslår et utvalg i Venstre.

Abid Q. Raja har ledet utvalget som har fremmet en rekke forslag om barn og oppvekst, som diskuteres på partiets landsmøte til helgen.

Et flertall i utvalget mener Venstre må gå inn for å «utrede ordninger som kan sikre en pedagogisk forsvarlig andel norskspråklige i barnehagen». Målet er å sikre at alle barn skal kunne norsk godt nok når de begynner på skolen og unngå at de går glipp av undervisning.

– Det handler ikke om etnisitet eller hudfarge, men om hvilken språkkompetanse barna har, understreker Raja overfor NTB.

Han definerer «norskspråklige» som de som har norsk som hovedspråk hjemme, og antyder en minstekvote på 20 prosent.

– At det er null bør ikke være akseptabelt, sier han. (©NTB)